MTLS บวก 4 วันติด! วิ่งต่อเกือบ 5% ลุ้นกำไร Q1/61 โตแจ่ม
MTLS บวก 4 วันติด! วิ่งต่อเกือบ 5% ลุ้นกำไร Q1/61 โตแจ่ม ล่าสุด ณ เวลา 15.11 น. อยู่ที่ 39.50 บาท บวก 1.75 บาท  หรือ 4.64% สูงสุดที่ 39.50 บาท ต่ำสุดที่ 37.75 บาท ด้วยมูลค่าซื้อขาย 405.88 ล้านบาท ด้าน บล.เคทีบี (ประเทศไทย) แนะซื้อ วางเป้า 48 บาท
20 เม.ย. 2561

ผู้สื่อข่าวรายงานว่า ราคาหุ้น บริษัท เมืองไทย ลิสซิ่ง จำกัด (มหาชน) หรือ MTLS ล่าสุด ณ เวลา 15.11 น. อยู่ที่ 39.50 บาท บวก 1.75 บาท  หรือ 4.64% สูงสุดที่ 39.50 บาท ต่ำสุดที่ 37.75 บาท ด้วยมูลค่าซื้อขาย 405.88 ล้านบาท

ทั้งนี้ ราคาหุ้น MTLS ปรับตัวขึ้น 4 วันติด นับตั้งแต่ราคาหุ้นอยู่ที่ระดับ 34.25 บาท เมื่อวันที่ 12 เม.ย.61 หรือปรับเพิ่มขึ้น 4.75 บาท หรือคิดเป็น 14%
โดย บล.เคทีบี (ประเทศไทย) ระบุในบทวิเคราะห์ แนะนำ “ซื้อ” หุ้น MTLS ราคาเป้าหมาย 48 บาท/หุ้น โดยมองว่าบริษัทจะยังมีกำไรสุทธิไตรมาส 1/61 เพิ่มขึ้นอย่างต่อเนื่องอยู่ที่ 812 ล้านบาท (โต 51% เทียบจากปีก่อนและโต 9% เทียบจากไตรมาสก่อน) จากการขยายสาขา
โดยไตรมาส 1/61 อยู่ที่ 2,638 สาขา ส่งผลให้คาดว่าสินเชื่อจะขยายตัวที่ 10%YTD และรายได้ดอกเบี้ยไตรมาส 1/61 เพิ่มขึ้น 52% เทียบจากปีก่อน และ 8% เทียบจากไตรมาสก่อน
อย่างไรก็ตามจากปริมาณหุ้นกู้ที่เพิ่มขึ้นในไตรมาส 1/61 ที่ 3 พันล้านบาท ส่งผลให้บริษัทมีค่าใช้จ่ายดอกเบี้ยเพิ่มขึ้น 96% เทียบจากปีก่อน และ 12% เทียบจากไตรมาสก่อน ทั้งนี้ ยังคงประมาณการกำไรสุทธิปี 61 ที่ 3.7 พันล้านบาท (โต 49%) คาดบริษัทจะมีจำนวนสาขาในปี 61 สูงถึง 3.1 พันสาขา และมองว่าบริษัทจะมีความเสี่ยงจากการบังคับใช้ร่าง พรบ. การกำกับดูแลผู้ให้บริการทางการเงินน้อย เนื่องจากบริษัทคิดอัตราดอกเบี้ยเฉลี่ยที่ต่ำ